«See, mida räägitakse Mossadi kohta, et selle agendid viskasid merre hai, et anda löök Egiptuse turismile, pole üldse välistatud, kuid sellele kinnituse leidmine vajab aega,» kommenteeris kuberner Egiptuse uudisteagentuuri vahendusel üht hiljutiste hairünnakute kohta levinud konspiratsiooniteooriat.

Jerusalem Post viitas aga Iisraeli valitsusallikatele, kes lükkasid kuberneri väite ümber, nimetades seda naeruväärseks. «See mees on näinud liiga palju filmi «Lõuad» ning ajab segi fakti ja väljamõeldise,» kommenteeris Iisraeli välisministeeriumi esindaja Igal Palmor BBC-le.